als_Latn dik_Latn sag_Latn
Inspektoriati Shtetëror Shëndetësor ka kryer kontrolle në një qendër tregtare në Tiranë një ditë pasi punonjës të këtij shërbimi u penguan të kryenin detyrën e tyre në këto ambiente. Në krye të grupit të kontrollit këtë herë ka qenë vetë ministri i Shëndetësisë Ilir Beqaj.
“Jemi në një qendër tregtare ku dje inspektorët janë penguar të zbatojnë detyrën e tyre. Dua të konfirmoj angazhimin tim dhe të qeverisë për zbatimin e këtij ligji. Dua të ftoj çdo qytetar të vazhdojë të denoncojë si deri këto 7 javë në numrin pa pagesë 08004040 dhe në aplikimin on line mobile, ‘Shqipëria jo duhanit’. I bëj thirrje dikujt që mund të pengojë inspektorët në zbatimin e ligjit se do të ndeshet me ndëshkimin rigoroz të ligjit”, tha ministri
Që nga hyrja në fuqi e ligjit antiduhan 7 javë më parë, Inspektoriati Shtetëror Shëndetësor thotë se ka gjobitur 49 subjekte shtetërore dhe private për konsumim të duhanit në ambiente të mbyllura publike.
‘Këtu ku jemi sot është absolutisht një ambient i mbyllur, jo se e thotë inspektorati, por se e përcakton ligji shumë qartë. Nuk është qëllimi ynë që të vëmë gjoba, por që ligji të zbatohet në mënyrë të njëjtë për të gjithë”, tha njëri prej inspektorëve.
“Hapësirat e lira nuk plotësojë normativën që 50% e hapësirës të jetë e lirë që të lejohet duhanpirja”, shtoi më tej ministri.
Vetë biznesi i lokaleve bar kafe në qendrën tregtare ka shfaqur pakënaqësi të forta si ndaj ligjit të ri antiduhan dhe ndaj punës së inspektorëve duke kontestuar gjobën e vënë, që thanë se do ta ankimojnë. Sipas tyre, holli i qendrës tregtare Galeria nuk mund të etiketohet një objekt i mbyllur, pasi nuk është i tillë.
“Po këtu është ambient i hapur, nga të dyja anët i hapur, era fryn kudo. Gjoba i është vënë dyqanit tim, ai thotë nesër dorëzo dyqanin por gjobën 1 milionë lekë do ta kundërshtojmë. Nuk na ka lajmëruar njeri”, thotë pronarja.
als_Latn als_Latn als_Latn als_Latn als_Latn als_Latn als_Latn